b'\n_START_ARTICLE_\nMiro Aaltonen\n_START_SECTION_\nSeuraura\n_START_PARAGRAPH_\nJokipoikien kasvattama Aaltonen aloitti luistelukoulun kolmevuotiaana. H\xc3\xa4n sijoittui kaudella 2008\xe2\x80\x932009 tehoilla 25+23=48 C-nuorten SM-sarjan runkosarjan maalip\xc3\xb6rssiss\xc3\xa4 toiseksi ja pistep\xc3\xb6rssiss\xc3\xa4 kolmanneksi. Aaltonen voitti my\xc3\xb6s tehoilla 12+14=26 koko C-nuorten SM-sarjan karsintojen piste- ja maalip\xc3\xb6rssin. Yht\xc3\xa4 paljon tehopisteit\xc3\xa4 tekiv\xc3\xa4t my\xc3\xb6s Jokereiden Aleksi Rekonen (my\xc3\xb6s jaettu maalip\xc3\xb6rssin voitto) ja K\xc3\xa4rppien Markus Granlund. Kaudeksi 2009\xe2\x80\x932010 Aaltonen siirtyi Jokipoikien C-nuorista suoraan Espoo Bluesin A-nuoriin, joiden toiseksi paras pistemies h\xc3\xa4n oli tehoilla 12+15=27 Lasse Uusivirran j\xc3\xa4lkeen. Aaltonen palkittiin joulukuun 2009 A-nuorten SM-liigan kuukauden nuorena pelaajana. H\xc3\xa4n vahvisti osan kaudesta my\xc3\xb6s Bluesin B-nuoria ja oli kev\xc3\xa4\xc3\xa4n 2010 pudotuspeleiss\xc3\xa4 joukkueen paras pistemies tehoilla 6+7=13._NEWLINE_Kaudella 2010\xe2\x80\x932011 Aaltonen pelasi loukkaantumisen takia A-nuorten runkosarjassa vain 12 ottelua, mutta h\xc3\xa4n palasi loppukaudesta kokoonpanoon ja voitti kev\xc3\xa4\xc3\xa4ll\xc3\xa4 2011 A-nuorten hopeaa. Aaltonen vahvisti my\xc3\xb6s kahden runkosarja- ja playoff-ottelun verran Bluesin B-nuoria, jotka voittivat Suomenmestaruuden._NEWLINE_Atlant varasi Aaltosen 45. pelaajana KHL:n varaustilaisuudessa 2011. Kaudeksi 2011\xe2\x80\x932012 h\xc3\xa4net nostettiin yksivuotisella sopimuksella Bluesin SM-liigarinkiin. Elokuussa 2011 Aaltonen jatkoi sit\xc3\xa4 kev\xc3\xa4\xc3\xa4seen 2013 saakka. H\xc3\xa4n teki liigadebyyttins\xc3\xa4 kauden kolmannessa ottelussa 21. syyskuuta 2011 vieraissa JYPi\xc3\xa4 vastaan ja sai ottelussa j\xc3\xa4\xc3\xa4aikaa 6.53 minuuttia. Ensimm\xc3\xa4isen SM-liigamaalinsa Aaltonen teki 18. tammikuuta 2012 vieraissa Jokereita vastaan. Yhteens\xc3\xa4 h\xc3\xa4nen tulokaskautensa toi 26 runkosarjaottelussa tehot 1+1=2, jotka Aaltonen teki my\xc3\xb6s kev\xc3\xa4\xc3\xa4n 2012 pudotuspelien kymmeness\xc3\xa4 ottelussaan. H\xc3\xa4n pelasi kauden 2011\xe2\x80\x932012 aikana my\xc3\xb6s nelj\xc3\xa4 Mestis-ottelua lainalla kasvattajaseurassaan Jokipojissa loka- ja marraskuussa 2011. Aaltonen teki Mestis-uransa avausottelussa 12. lokakuuta 2011 Heinolan Peliittoja vastaan kolme sy\xc3\xb6tt\xc3\xb6pistett\xc3\xa4. Bluesin A-nuorissa h\xc3\xa4n teki 14 runkosarjaottelussa 27 tehopistett\xc3\xa4. N\xc3\xa4in ollen Aaltonen teki koko A-nuorten SM-liigasta eniten pisteit\xc3\xa4 ottelua kohden._NEWLINE_Aaltonen otti kaudella 2012\xe2\x80\x932013 ison askeleen eteenp\xc3\xa4in SM-liigassa ja h\xc3\xa4n teki 15 ensimm\xc3\xa4isess\xc3\xa4 ottelussaan kahdeksan maalia. Kaikkiaan Aaltonen teki kauden aikana 32 runkosarjaottelussa tehot 11+5=16, kunnes h\xc3\xa4nen kautensa todettiin p\xc3\xa4\xc3\xa4ttyneeksi nilkkavamman takia alle 20-vuotiaiden MM-kilpailuissa joulukuussa 2012. Aaltonen kuitenkin kuntoutui toipui pelikuntoon juuri ennen A-nuorten kev\xc3\xa4\xc3\xa4n 2013 pudotuspelien alkua. H\xc3\xa4n vahvisti loppukev\xc3\xa4\xc3\xa4n Bluesin A-nuoria, jotka voittivat kauden p\xc3\xa4\xc3\xa4tteeksi SM-hopeaa. Aaltonen teki lokakuussa 2012 kaksivuotisen jatkosopimuksen Bluesin kanssa. Huhtikuussa 2013 sit\xc3\xa4 jatkettiin vuodella kev\xc3\xa4\xc3\xa4seen 2015 saakka._NEWLINE_Anaheim Ducks varasi Aaltosen kuudennella kierroksella 177. pelaajana NHL:n varaustilaisuudessa 2013.  H\xc3\xa4nest\xc3\xa4 tuli kaikkien aikojen toinen NHL:\xc3\xa4\xc3\xa4n varattu joensuulaiskasvatti vuonna 1987 varatun Markku Kyll\xc3\xb6sen j\xc3\xa4lkeen. _NEWLINE_Aaltonen onnistui tekem\xc3\xa4\xc3\xa4n kauden 2013\xe2\x80\x932014 avauskierroksella 12. syyskuuta 2013 liigauransa ensimm\xc3\xa4isen kyp\xc3\xa4r\xc3\xa4tempun Turun Palloseuraa vastaan. H\xc3\xa4n viimeisteli sen isketty\xc3\xa4\xc3\xa4n Bluesille jatkoajalla ottelun 4-3-voittomaalin. Aaltonen palkittiin ottelun Ilta-Sanomien kolmen t\xc3\xa4hden t\xc3\xa4htipelaajana. Kaikkiaan Aaltonen teki kauden 60 runkosarjaottelussa tehot 13+16=29, joilla h\xc3\xa4n oli joukkueen kolmanneksi paras maalintekij\xc3\xa4 ja nelj\xc3\xa4nneksi paras pistemies. Kaudella 2014\xe2\x80\x932015 Aaltonen jakoi Bluesin sis\xc3\xa4isen pistep\xc3\xb6rssin kolmannen sijan Ville Korhosen kanssa tehoilla 16+21=37._NEWLINE_Kaudeksi 2015\xe2\x80\x932016 Aaltonen siirtyi kaksivuotisella sopimuksella Oulun K\xc3\xa4rppiin, jota valmensi h\xc3\xa4nelle Bluesista tuttu Lauri Marjam\xc3\xa4ki. Aaltonen jakoi tehoilla 15+20=35 K\xc3\xa4rppien sis\xc3\xa4isen maalip\xc3\xb6rssin toisen sijan Mika Py\xc3\xb6r\xc3\xa4l\xc3\xa4n ja Julius Junttilan kanssa sek\xc3\xa4 sijoittui sis\xc3\xa4isess\xc3\xa4 pistep\xc3\xb6rssiss\xc3\xa4 nelj\xc3\xa4nneksi. H\xc3\xa4n voitti kauden p\xc3\xa4\xc3\xa4tteeksi SM-pronssia. Aaltonen voitti kauden aikana my\xc3\xb6s Mestarien liigan hopeaa. H\xc3\xa4n ei kuitenkaan pelannut K\xc3\xa4rpiss\xc3\xa4 toista sopimuskauttaan, vaan siirtyi kaudeksi 2016\xe2\x80\x932017 KHL-joukkue Vitjaz Podolskiin. Aaltonen oli joukkueen kolmanneksi paras pistemies tehoilla 19+25=44. H\xc3\xa4n oli my\xc3\xb6s koko liigan tehokkain suomalaispelaaja._NEWLINE_Maaliskuussa 2017 Aaltonen teki vapaana agenttina tulokassopimuksen NHL-joukkue Toronto Maple Leafsin kanssa. H\xc3\xa4net l\xc3\xa4hetettiin syksyn harjoitusleirin p\xc3\xa4\xc3\xa4tteeksi AHL-joukkue Toronto Marliesin vahvuuteen. Aaltonen pelasi siell\xc3\xa4 koko kauden tehden 64 runkosarjaottelussa tehot 20+23=43 ja 20 playoff-ottelussa tehot 4+9=13. H\xc3\xa4n oli runkosarjassa Marliesin kolmanneksi paras maalintekij\xc3\xa4 ja nelj\xc3\xa4nneksi paras pistemies. Aaltonen voitti kauden p\xc3\xa4\xc3\xa4tteeksi Calder Cupin._NEWLINE_Kaudeksi 2018\xe2\x80\x932019 Aaltonen palasi vuoden mittaisella sopimuksella Vitjaz Podolskin KHL-joukkueeseen.\n_START_SECTION_\nMaajoukkueura\n_START_PARAGRAPH_\nAaltonen edusti Suomea MM-kilpailuissa vuonna 2017. Yhteens\xc3\xa4 h\xc3\xa4n on pelannut 24 A-maaottelua tehopistein 8+4=12. Aaltonen teki A-maajoukkuedebyyttins\xc3\xa4 3. marraskuuta 2016 Karjala-turnauksessa Hartwall Arenalla Ven\xc3\xa4j\xc3\xa4\xc3\xa4 vastaan. H\xc3\xa4n teki ottelussa my\xc3\xb6s ensimm\xc3\xa4isen A-maajoukkuemaalinsa ylivoimalla. Aaltoselle aukesi paikka turnaukseen Teemu Hartikaisen loukkaantumisen my\xc3\xb6t\xc3\xa4. H\xc3\xa4net nimettiin seuraavan kerran A-maajoukkueeseen reilu kuukautta my\xc3\xb6hemmin Channel One Cupiin, jonka piste- ja maalip\xc3\xb6rssin Aaltonen voitti tehoilla 4+1=5._NEWLINE_Aaltonen pelasi my\xc3\xb6s alle 20-vuotiaiden MM-kilpailuissa vuosina 2012 ja 2013. Noista j\xc3\xa4lkimm\xc3\xa4inen turnaus p\xc3\xa4\xc3\xa4ttyi h\xc3\xa4nell\xc3\xa4 nilkkavamman takia avausotteluun Latviaa vastaan, jossa Aaltonen onnistui tekem\xc3\xa4\xc3\xa4n ennen loukkaantumistaan tehot 2+1=3. H\xc3\xa4n voitti my\xc3\xb6s 75% kaikista aloituksistaan, mik\xc3\xa4 j\xc3\xa4i koko turnauksen parhaaksi lukemaksi. Aaltonen palkittiin Suomen ottelun parhaana pelaajana._NEWLINE_Aaltonen pelasi my\xc3\xb6s alle 18-vuotiaiden MM-kilpailuissa vuonna 2011. H\xc3\xa4n jakoi nelj\xc3\xa4ll\xc3\xa4 osumallaan Suomen sis\xc3\xa4isen maalip\xc3\xb6rssin voiton Joel Armian ja Miikka Salom\xc3\xa4en kanssa. Aaltonen pelasi my\xc3\xb6s World U-17 Hockey Challengessa vuonna 2010. H\xc3\xa4n on kuulunut sek\xc3\xa4 alle 20-vuotiaiden ett\xc3\xa4 alle 17-vuotiaiden maajoukkueen kapteenistoon.\n_START_SECTION_\nMuuta\n_START_PARAGRAPH_\nAaltonen on kolmannen polven p\xc3\xa4\xc3\xa4sarjakiekkoilija. H\xc3\xa4nen is\xc3\xa4ns\xc3\xa4 Ari Aaltonen pelasi SM-liigaa kahden ottelun verran Porin \xc3\x84ssiss\xc3\xa4 kaudella 1981\xe2\x80\x931982, mutta suurimman osan urastaan kuitenkin I-divisioonaa Joensuun Kiekko-Pojissa. Ari Aaltonen valmensi Miroa useita vuosia Jokipoikien junioreissa. Arin is\xc3\xa4 Heikki Aaltonen pelasi 1950-luvulla SM-sarjaa Rauman Lukossa._NEWLINE_Miro Aaltosen sisaret Reetu ja Anniina ovat pelanneet my\xc3\xb6s j\xc3\xa4\xc3\xa4kiekkoa. H\xc3\xa4n harrasti lapsena my\xc3\xb6s jalkapalloa.'